Κόρτνεϊ Λαβ

Η ζωή της

Η Κόρτνεϊ Λαβ γεννήθηκε στις 9 Ιουλίου του 1964 στο Σαν Φρανσίσκο. Μεγαλωμένη στο Όρεγκον ανακάλυψε το πανκ στα εφηβικά της χρόνια. Μετά το διαζύγιο των γονιών της, βίωσε τους διάφορους γάµους της µητέρας της, τα κέντρα κράτησης εφήβων, τις ανάδοχες οικογένειες, ενώ βρέθηκε κατά περιόδους χωρίς στέγη. 
Το 1986 υποδύθηκε τη φιλενάδα του Σιντ Βίσιους στην ταινία του Άλεξ Κοξ Sid και Nancy (Sid and Nancy, 1986). 
Είδε για πρώτη φορά τον Κερτ Κομπέιν να τραγουδάει σε ένα σόου το 1989 στο Πόρτλαντ του Όρεγκον και το ζευγάρι μίλησε για λίγο μετά το σόου. Το ζευγάρι συστήθηκε επισήμως σε μία συναυλία στο Λος Άντζελες το Μάιο του 1991 και η Λαβ ερωτεύτηκε κεραυνοβόλα τον ροκ σταρ. Πλέον ήταν επίσημα μαζί, με τον Κομπέιν να δηλώνει: «Κάνει το καλύτερο σεξ που υπάρχει στον πλανήτη». Παντρεύτηκαν στις 24 Φεβρουαρίου 1992 και απέκτησαν μία κόρη, την Φράνσις Μπιν, την οποία βάφτισε η Ντρου Μπάριμορ. 
Πολλοί φαν των Nirvana δεν συμπάθησαν ποτέ την Κόρτνεϊ Λαβ και ορισμένοι, μάλιστα, τη θεωρούν ως την αιτία της αυτοκτονίας του Κομπέιν και ως γυναίκα ικανή για όλα.
Το 1996, η Κόρτνεϊ Λαβ κέρδισε μία υποψηφιότητα στις Χρυσές Σφαίρες για το ρόλο της στην ταινία Υπόθεση Λάρι Φιλντ (The People vs. Larry Flynt). Το 2000, πρωταγωνίστησε με τον Κίφερ Σάδερλαντ στην ταινία Beat υποδυόμενη τη σύζυγο του Γουίλιαμ Μπάροουζ.  
Το 2006, όταν βγήκε από την κλινική αποτοξίνωσης όπου βρέθηκε για να αντιμετωπίσει τη χρόνια εξάρτησή της από το αλκοόλ και τα ναρκωτικά, η Λαβ ήταν υπέρβαρη. Το 2009 έχασε την επιμέλεια της 17χρονης τότε κόρης της, κατόπιν δικαστικής απόφασης.
Το 2010, η Κόρτνεϊ αποκάλυψε σε σκανδαλοθηρική εφημερίδα ότι διατηρούσε δεσμό με τον Γκάβιν Ρόσντεϊλ άντρα της τραγουδίστριας Γκουέν Στεφάνι, ενώ λίγες εβδομάδες αργότερα ανέφερε ότι είχε σεξουαλική σχέση και με την Κέιτ Μος τη δεκαετία του 1990, εκφράζοντας την ελπίδα να μην θυμώσει η καλή της φίλη και σούπερ μοντέλο που αποκάλυψε το μυστικό τους. Το 2011, φωτογραφήθηκε ως «Αλίκη στη Χώρα των Θαυμάτων», από το ομώνυμο βιβλίο του Λιούις Κάρολ, για το τεύχος Νοεμβρίου του αμερικανικού περιοδικού Vanity Fair. 
Το 2013, η Κόρτνεϊ Λαβ πρωταγωνίστησε στην καμπάνια για τη γυναικεία συλλογή του οίκου Saint Laurent για το φθινόπωρο και τον χειμώνα.
Το 2014, συμφώνησε να παίξει στην τηλεοπτική σειρά Sons of Anarchy ως η νηπιαγωγός Χάρισον. Εμφανίστηκε, επίσης, στο ντοκιμαντέρ του National Geographic Τα 90's: Η τελευταία χρυσή δεκαετία. Την ίδια χρονιά, ο ίδιος της ο πατέρας υποστήριξε ότι η κόρη του είχε σχέση με τον τραγικό θάνατο του τότε συζύγου της και θρυλικού ηγέτη των Nirvana, Κερτ Κομπέιν.
Το 2015, η Κόρτνεϊ Λαβ εμφανίστηκε στο Tribeca Film Festival στη Νέα Υόρκη, στην παρουσίαση του ντοκιμαντέρ Montage of Heck για τη ζωή του Κερτ Κομπέιν. Η ταινία δείχνει τον Κερτ και την Κόρτνεϊ να πλένουν τα δόντια τους το πρωί, εκείνη να του δείχνει το στήθος της, να παίζουν υποδυόμενοι τον Σιντ και τη Νάνσι, να κοροϊδεύουν τους Guns N' Roses και να κάνουν έρωτα. Επίσης, η Κόρτνεϊ εξομολογείται ότι έκανε χρήση ηρωίνης κατά τη διάρκεια της εγκυμοσύνης της στη Φράνσις Μπιν. Στην παρουσίαση, η Λαβ αποκάλυψε άγνωστες λεπτομέρειες από την κοινή ζωή της με τον Κομπέιν και θυμήθηκε πως «ο Κερτ το μόνο που ήθελε ήταν να μένει μέσα, να κάνει ηρωίνη και να ζωγραφίζει. Εμένα από την άλλη μου αρέσει να φλερτάρω. Φλερτάρω ακόμα και με τις καρέκλες. Δεν τον απάτησα ποτέ, αλλά σίγουρα το σκέφτηκα μια φορά όταν ήμουν στο Λονδίνο». Άφησε δε εμβρόντητο το κοινό όταν εξομολογήθηκε ότι η τάση της να απατήσει τον τραγουδιστή ίσως και να τον οδήγησε στην αυτοκτονία.